18. september 2019

I medfør af § 37 stk. 1 i Forretningsordenen for Inatsisartut fremsætter jeg følgende spørgsmål til Naalakkersuisut.

**Spørgsmål til Naalakkersuisut:   
1. Danmark har indført returpant på en række nye produkter blandt andet juice og saft. Hvilke konsekvenser vurderer Naalakkersuisut, at dette vil få for henholdsvis erhvervsliv og borgere herhjemme?**

**2. Hvilke initiativer har Naalakkersuisut taget for at forhindre negative konsekvenser som følge af de nye danske regler?**

**3. Har Naalakkersuisut taget kontakt til den danske stat med henblik på at få en aftale om, at grønlandske virksomheder skal undtages fra den nye lovgivning?**

**4. Vil Naalakkersuisut handle proaktivt i forhold til de nye danske regler og benytte lejligheden til at liberalisere emballagebekendtgørelsen således, at det bliver muligt at sælge kulsyreholdige drikke i forskellige typer returemballage?**

**5. På FM 2019 vedtog Inatsisartut et forslag fra undertegnede (FM2019/58) om at undtage alkoholfrie øl fra emballagebekendtgørelsen således, at det blev muligt at importere og sælge alkoholfrie øl. Hvor langt er Naalakkersuisut nået i denne proces?**

**6. Kan Naalakkersuisut oplyse andet af interesse for emnet?**

(Medlem af Inatsisartut Justus Hansen, Demokraterne)

**Begrundelse**  
Siden 1. juli 2019 har pantsystemet i Danmark også omfattet juice- og saftprodukter. Ændringerne bliver rullet langsom ud, men skal være fuldt implementeret den 1. november 2019. Min vurdering er, at de nye danske regler også får betydning for erhvervsliv og borgere herhjemme, da virksomheder importerer disse produkter og da borgerne køber dem.   
  
Som jeg forstår de nye regler, så kommer de til at betyde, at der eksempelvis kommer pant på al juice og saftevand, som sendes til Grønland. Denne ekstraudgift bliver i første omgang betalt af detailhandlen, men bliver i sidste ende sendt videre til forbrugerne i form af højere priser på de nævnte produkter.  
  
Udfordringen er herefter, at der på grund af vores hjemlige emballagebekendtgørelsen ikke er nogen til at aftage den brugte emballage. Dermed vil returemballagen ikke kunne returneres eller refunderes medmindre emballagen returneres til Danmark. Dette vil være rigtig dyrt, og giver derfor ikke rigtig mening.  
  
Min hovedpointe er, at jeg frygter, at en række populære produkter bliver dyrere for forbrugerne – både fordi Danmark indfører nye regler og fordi vi herhjemme døjer med forældede regler på emballageområdet.

Jeg ser frem til at høre Naalakkersuisuts vurderinger om emnet.  
  
Jeg ønsker svar på mine spørgsmål inden for en frist på 10 arbejdsdage.